CELEX: 32014R0592
Language: sl
Date: 2014-06-03 00:00:00
Title: Uredba Komisije (EU) št. 592/2014 z dne 3. junija 2014 o spremembi Uredbe (EU) št. 142/2011 glede uporabe živalskih stranskih proizvodov in pridobljenih proizvodov kot goriva v kurilnih napravah  Besedilo velja za EGP

4.6.2014   
            
            
               SL
            
            
               Uradni list Evropske unije
            
            
               L 165/33
            
         UREDBA KOMISIJE (EU) št. 592/2014
   z dne 3. junija 2014
   o spremembi Uredbe (EU) št. 142/2011 glede uporabe živalskih stranskih proizvodov in pridobljenih proizvodov kot goriva v kurilnih napravah
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (Uredba o živalskih stranskih proizvodih) (1) ter zlasti člena 15(1)(d), člena 15(1)(e), drugega pododstavka člena 15(1), točke (h) prvega odstavka člena 27, točke (i) prvega odstavka člena 27, drugega pododstavka člena 27 in drugega pododstavka člena 45(4) Uredbe,
   ob upoštevanju naslednjega:
   
               (1)
            
            
               Uredba (ES) št. 1069/2009 določa pravila o javnem zdravju in zdravju živali za živalske stranske proizvode in pridobljene proizvode, da se preprečijo in zmanjšajo tveganja za javno zdravje in zdravje živali, ki jih povzročajo navedeni proizvodi. Navedene proizvode razvršča v posebne kategorije, ki odražajo stopnjo takšnega tveganja, ter določa zahteve za njihovo varno uporabo in odstranjevanje.
            
         
               (2)
            
            
               Uredba Komisije (EU) št. 142/2011 (2) določa izvedbena pravila za Uredbo (ES) št. 1069/2009, vključno s pravili glede uporabe in odstranjevanja gnoja.
            
         
               (3)
            
            
               Perutninski gnoj je proizveden kot ključni del vzreje in reje perutnine na kmetiji, ki se lahko uporablja brez predhodne obdelave kot gorivo za zgorevanje na kraju samem, pod pogojem, da so zadevne zahteve glede varovanja zdravja in varstva okolja upoštevane ter da posebna uporaba ne bo povzročila škodljivih učinkov na okolje ali zdravje ljudi.
            
         
               (4)
            
            
               Pri kurilnih napravah, ki kot gorivo uporabljajo perutninski gnoj, je treba upoštevati potrebne higienske ukrepe, da se prepreči širjenje morebitnih patogenov. Navedeni ukrepi prav tako vključujejo ravnanje z odpadno vodo iz prostora, kjer se skladišči perutninski gnoj.
            
         
               (5)
            
            
               Ostanki zgorevanja perutninskega gnoja, predvsem pepel, so bogat vir mineralov, ki se lahko uporabijo za proizvodnjo mineralnih gnojil; za take ostanke Komisija trenutno pripravlja zakonodajo Unije. Zato je primerno, da se zagotovi možnost uporabe ostankov zgorevanja, namesto da se odstranijo kot odpadki.
            
         
               (6)
            
            
               Komisiji so bili na tej stopnji zagotovljeni le izčrpni dokazi glede razvoja tehnologije, s katero se lahko perutninski gnoj uporablja kot gorivo za zgorevanje na kmetijah brez škodljivih učinkov na okolje in zdravje ljudi. V primeru, da se Komisiji zagotovijo dokazi s sklepi, da je kot gorivo za zgorevanje mogoče uporabiti tudi gnoj drugih vrst živali in je hkrati mogoče zagotoviti enako raven varovanja zdravja ter varstva okolja, se lahko zadevne določbe iz Uredbe (EU) št. 142/2011 ustrezno revidirajo.
            
         
               (7)
            
            
               Da se zagotovi zakonitost nadaljnje uporabe perutninskega gnoja kot goriva v kurilnih napravah, je treba za to določeno uporabo določiti dodatne zahteve glede varovanja zdravja in varstva okolja, da se preprečijo škodljivi učinki na okolje ali zdravje ljudi.
            
         
               (8)
            
            
               Razvoj tehnologij za kurilne naprave, ki kot trajnostni vir goriva na kmetijah uporabljajo perutninski gnoj, bi olajšale tudi usklajene zahteve, ki celostno obravnavajo nadzor tveganja za zdravje ljudi in živali ter za okolje zaradi uporabe gnoja kot goriva v kurilnih napravah na kmetijah.
            
         
               (9)
            
            
               Zato je primerno spremeniti člen 6 Uredbe (EU) št. 142/2011, da se zagotovijo dodatne zahteve za uporabo živalskih stranskih proizvodov in pridobljenih proizvodov kot gorivo v kurilnih napravah.
            
         
               (10)
            
            
               Pristojni organi bi morali preveriti, ali upravljavci izpolnjujejo določene okoljske standarde iz te uredbe, ali pa bi tako preverjanje moralo biti opravljeno v njihovem imenu.
            
         
               (11)
            
            
               Standardi predelave iz točke F oddelka 2 poglavja IV Priloge IV k Uredbi (EU) št. 142/2011 za termonaprave za segrevanje so bili odobreni kot alternativne metode v skladu s členom 20 Uredbe (ES) št. 1069/2009. Navedeni standardi se s potrebnimi prilagoditvami lahko uporabljajo tudi za zgorevanje živalskih maščob kot goriva v nepremičnih motorjih z notranjim zgorevanjem.
            
         
               (12)
            
            
               Zato bi bilo treba v skladu s tem spremeniti Prilogo III k Uredbi (EU) št. 142/2011.
            
         
               (13)
            
            
               Za uporabo te uredbe je treba uvesti zahteve za uradne preglede glede zgorevanja živalskih maščob in perutninskega gnoja kot goriva. Zato bi bilo treba v skladu s tem spremeniti Prilogo XVI k Uredbi (EU) št. 142/2011.
            
         
               (14)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   Uredba (EU) št. 142/2011 se spremeni:
   
               1.
            
            
               člen 6 se spremeni:
               
                           (a)
                        
                        
                           naslov člena 6 se nadomesti z naslednjim:
                           „Člen 6
                           Odstranjevanje s sežiganjem, odstranjevanje ali predelava s sosežiganjem in uporaba kot gorivo za zgorevanje“;
                        
                     
                           (b)
                        
                        
                           dodajo se naslednji odstavki:
                           „6.   Upravljavci zagotovijo, da kurilne naprave pod njihovim nadzorom, razen tistih iz oddelka 2 poglavja IV Priloge IV, v katerih se kot gorivo uporabljajo živalski stranski proizvodi in pridobljeni proizvodi, izpolnjujejo splošne pogoje in posebne zahteve iz poglavja IV oziroma poglavja V Priloge III in da jih je v skladu s členom 24(1)(d) Uredbe (ES) št. 1069/2009 odobril pristojni organ.
                           7.   Pristojni organ odobri kurilne naprave iz odstavka 6, ki uporabljajo živalske stranske proizvode in pridobljene proizvode kot gorivo za zgorevanje, samo če:
                           
                                       (a)
                                    
                                    
                                       kurilne naprave spadajo v področje uporabe poglavja V Priloge III k tej uredbi;
                                    
                                 
                                       (b)
                                    
                                    
                                       so kurilne naprave v skladu z vsemi zadevnimi splošnimi pogoji in posebnimi zahtevami iz poglavij IV in V Priloge III k tej uredbi;
                                    
                                 
                                       (c)
                                    
                                    
                                       so v veljavi upravni postopki, s katerimi se zagotovi, da se zahteve glede odobritve kurilnih naprav letno preverijo.
                                    
                                 8.   Glede uporabe perutninskega gnoja kot goriva za zgorevanje iz poglavja V Priloge III se poleg navedenih pravil iz odstavka 7 tega člena uporabljajo še naslednja pravila:
                           
                                       (a)
                                    
                                    
                                       vloga za odobritev, ki jo upravljavec predloži ustreznemu pristojnemu organu v skladu s členom 24(1)(d) Uredbe (ES) št. 1069/2009, mora vključevati dokaze, ki jih je potrdil pristojni organ ali strokovno združenje, ki ga je odobril ustrezni pristojni organ države članice, da kurilna naprava, v kateri se perutninski gnoj uporablja kot gorivo, v celoti ustreza mejnim vrednostim emisij in zahtevam glede spremljanja iz točke 4 oddelka B poglavja V Priloge III k tej uredbi;
                                    
                                 
                                       (b)
                                    
                                    
                                       postopek za odobritev iz člena 44 Uredbe (ES) št. 1069/2009 se ne zaključi, dokler pristojni organ ali strokovno združenje, ki ga je odobril navedeni organ, v prvih šestih mesecih delovanja kurilne naprave ne izvede vsaj dveh zaporednih pregledov, od katerih je eden nenapovedan, vključno z izvedenimi potrebnimi merjenji temperature in emisij. Ko so rezultati navedenih pregledov skladni s parametri iz točke 4 oddelka B poglavja V Priloge III k navedeni uredbi, se lahko kurilna naprava v celoti odobri.“;
                                    
                                 
                     
         
               2.
            
            
               prilogi III in XVI se spremenita v skladu s Prilogo k tej uredbi.
            
         Člen 2
   V prehodnem obdobju dveh let po datumu iz prvega odstavka člena 3 lahko države članice dovolijo delovanje kurilnih naprav, ki kot gorivo uporabljajo topljene maščobe ali perutninski gnoj in ki so bile odobrene v okviru nacionalne zakonodaje.
   Člen 3
   Ta uredba začne veljati dvajseti dan po objavi v Uradnem listu Evropske unije.
   Uporablja se od 15. julija 2014.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 3. junija 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 300, 14.11.2009, str. 1.
   
      (2)  Uredba Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L 54, 26.2.2011, str. 1).
   
      PRILOGA
      Prilogi III in XVI k Uredbi (EU) št. 142/2011 se spremenita:
      
                  1.
               
               
                  Priloga III se spremeni:
                  
                              (a)
                           
                           
                              naslov Priloge III se nadomesti z naslednjim:
                              „PRILOGA III
                              
                                 ODLAGANJE, PREDELAVA IN UPORABA KOT GORIVO“;
                              
                           
                        
                              (b)
                           
                           
                              dodata se poglavji IV in V:
                              „POGLAVJE IV
                              
                                 SPLOŠNE ZAHTEVE ZA UPORABO ŽIVALSKIH STRANSKIH PROIZVODOV IN PRIDOBLJENIH PROIZVODOV KOT GORIVO
                              
                              
                                 Oddelek 1
                              
                              
                                 Splošne zahteve glede uporabe živalskih stranskih proizvodov in pridobljenih proizvodov kot goriva za zgorevanje
                              
                              
                                       
                                          1.
                                       
                                       
                                          Upravljavci kurilnih naprav iz člena 6(6) zagotovijo, da so pri kurilnih napravah pod njihovim nadzorom izpolnjeni naslednji pogoji:
                                          
                                                      (a)
                                                   
                                                   
                                                      živalske stranske proizvode in pridobljene proizvode, namenjene za gorivo, je treba uporabiti čim prej ali pa jih do uporabe varno shraniti;
                                                   
                                                
                                                      (b)
                                                   
                                                   
                                                      kurilne naprave morajo imeti vzpostavljene ustrezne ukrepe za zagotavljanje, da se čiščenje in dezinfekcija zabojnikov in vozil izvajata v temu namenjenih prostorih obrata, od koder je mogoče zbrati odpadno vodo in jo odstraniti v skladu z zakonodajo Unije, da se preprečijo tveganja za okoljsko kontaminacijo.
                                                      Z odstopanjem od zahtev iz prvega pododstavka se zabojniki in vozila za prevoz topljenih maščob lahko očistijo in dezinficirajo v obratu, kjer se nalagajo, ali v katerem koli drugem obratu, odobrenem ali registriranem v skladu z Uredbo (ES) št. 1069/2009;
                                                   
                                                
                                                      (c)
                                                   
                                                   
                                                      kurilne naprave morajo biti nameščene na trdni podlagi z dobrim odvajanjem vode;
                                                   
                                                
                                                      (d)
                                                   
                                                   
                                                      kurilne naprave morajo imeti vzpostavljene ustrezne ukrepe za zaščito pred škodljivci. V ta namen je treba uporabljati dokumentiran program zatiranja škodljivcev;
                                                   
                                                
                                                      (e)
                                                   
                                                   
                                                      osebje mora imeti dostop do ustreznih objektov za osebno higieno, kot so stranišča, garderobe in umivalniki po potrebi, da se preprečijo tveganja za kontaminacijo opreme za ravnanje z rejnimi živalmi ali z njihovo krmo;
                                                   
                                                
                                                      (f)
                                                   
                                                   
                                                      postopki čiščenja in dezinfekcije morajo biti določeni in dokumentirani za vse dele kurilne naprave. Za čiščenje morajo biti na voljo primerna oprema in čistilna sredstva;
                                                   
                                                
                                                      (g)
                                                   
                                                   
                                                      nadzor higiene mora vključevati redne preglede okolja in opreme. Razporedi in rezultati inšpekcijskih pregledov se morajo dokumentirati in ohraniti za obdobje vsaj dveh let;
                                                   
                                                
                                                      (h)
                                                   
                                                   
                                                      če se topljene maščobe uporabljajo kot gorivo za zgorevanje v nepremičnih motorjih z notranjim zgorevanjem v odobrenih ali registriranih obratih za predelavo hrane ali krme, predelava hrane ali krme v tem obratu poteka pod strogimi pogoji razločevanja.
                                                   
                                                
                                    
                                       
                                          2.
                                       
                                       
                                          Upravljavci kurilnih naprav sprejmejo vse potrebne ukrepe glede prejema živalskih stranskih proizvodov ali pridobljenih proizvodov, da se preprečijo oziroma, če je izvedljivo, omejijo tveganja za zdravje ljudi in živali ter okolje.
                                       
                                    
                                       
                                          3.
                                       
                                       
                                          Živali ne smejo imeti dostopa do kurilne naprave ali živalskih stranskih proizvodov ali pridobljenih proizvodov, ki so namenjeni uporabi kot gorivo za zgorevanje, ali do pepela, ki nastane pri zgorevanju.
                                       
                                    
                                       
                                          4.
                                       
                                       
                                          Kadar je kurilna naprava nameščena na gospodarstvu z vrstami živali za proizvodnjo hrane:
                                          
                                                      (a)
                                                   
                                                   
                                                      mora obstajati popolna fizična ločitev med opremo za zgorevanje in živalmi, vključno z njihovo krmo in steljo;
                                                   
                                                
                                                      (b)
                                                   
                                                   
                                                      mora biti oprema v celoti namenjena obratovanju kurilne naprave in se ne sme uporabljati drugje na gospodarstvu, dokler ni učinkovito očiščena in dizenficirana pred takšno uporabo;
                                                   
                                                
                                                      (c)
                                                   
                                                   
                                                      zaposleni v obratu kurilne naprave morajo zamenjati zunanja oblačila in obutev ter poskrbeti za osebno higieno, preden začnejo z delom z živalmi na tem ali katerem koli drugem gospodarstvu, njihovo krmo ali materialom za steljo.
                                                   
                                                
                                    
                                       
                                          5.
                                       
                                       
                                          Živalski stranski proizvodi in pridobljeni proizvodi, ki so namenjeni uporabi kot gorivo za zgorevanje, ter ostanki pri zgorevanju morajo biti shranjeni v zaprtih in pokritih namenskih prostorih ali v pokritih in neprepustnih zabojnikih.
                                       
                                    
                                       
                                          6.
                                       
                                       
                                          Zgorevanje živalskih stranskih proizvodov in pridobljenih proizvodov mora potekati v skladu s pogoji, ki preprečujejo navzkrižno kontaminacijo krme za živali.
                                       
                                    
                                 Oddelek 2
                              
                              
                                 Obratovalni pogoji kurilnih naprav
                              
                              
                                       
                                          1.
                                       
                                       
                                          Kurilne naprave so oblikovane, zgrajene, opremljene in obratujejo tako, da so živalski stranski proizvodi ali pridobljeni proizvodi tudi ob najbolj neugodnih pogojih obdelani vsaj 2 sekundi pri 850 °C ali vsaj 0,2 sekunde pri 1 100 °C.
                                       
                                    
                                       
                                          2.
                                       
                                       
                                          Plini, ki nastajajo pri postopku, se segrejejo nadzorovano in homogeno do temperature 850 °C v času najmanj 2 sekund ali do temperature 1 100 °C v času 0,2 sekunde.
                                          Temperatura je izmerjena ob notranji steni ali na drugi reprezentativni točki v zgorevalni komori, ki jo odobrijo pristojni organi.
                                       
                                    
                                       
                                          3.
                                       
                                       
                                          Uporabljati je treba avtomatizirane tehnike za spremljanje parametrov in pogojev, pomembnih za postopek zgorevanja.
                                       
                                    
                                       
                                          4.
                                       
                                       
                                          Rezultati merjenja temperature se zabeležijo samodejno in so predstavljeni tako, da pristojni organi lahko preverijo skladnost z dovoljenimi obratovalnimi pogoji iz točk 1 in 2 v skladu s postopki, ki jih določi ustrezni organ.
                                       
                                    
                                       
                                          5.
                                       
                                       
                                          Upravljavec kurilne naprave zagotovi, da gorivo zgori tako, da je delež skupnega organskega ogljika v žlindri in pepelu manjši od 3 % ali je žarilna izguba manj kot 5 % suhe teže materiala.
                                       
                                    
                                 Oddelek 3
                              
                              
                                 Ostanki zgorevanja
                              
                              
                                       
                                          1.
                                       
                                       
                                          Ostanki zgorevanja so omejeni po količini in škodljivosti. Takšne ostanke je treba predelati oziroma, če to ni primerno, odlagati ali uporabiti v skladu z ustrezno zakonodajo Unije.
                                       
                                    
                                       
                                          2.
                                       
                                       
                                          Prevoz in vmesno skladiščenje suhih ostankov, vključno s prahom, sta izvedena z zaprtimi zabojniki ali na drug način, ki prepreči razpršitev v okolje.
                                       
                                    
                                 Oddelek 4
                              
                              
                                 Okvara ali nepravilni obratovalni pogoji
                              
                              
                                       
                                          1.
                                       
                                       
                                          Kurilna naprava je opremljena s pripomočki, ki v primeru okvare ali nepravilnih obratovalnih pogojev samodejno ustavijo delovne operacije do ponovne vzpostavitve pravilnega delovanja.
                                       
                                    
                                       
                                          2.
                                       
                                       
                                          Nepopolno zgorele živalske stranske proizvode in pridobljene proizvode ni dovoljeno odlagati na pooblaščenem odlagališču, temveč jih je treba ponovno uporabiti kot gorivo za zgorevanje ali jih odstraniti v skladu s členi 12, 13 in 14 Uredbe (ES) št. 1069/2009.
                                       
                                    POGLAVJE V
                              
                                 VRSTE NAPRAV IN GORIV, KI SE LAHKO UPORABIJO ZA ZGOREVANJE, IN POSEBNE ZAHTEVE ZA POSEBNE VRSTE NAPRAV
                              
                              A.   Nepremični motorji z notranjim zgorevanjem
                              
                                       
                                          1.
                                       
                                       
                                          Vhodna snov:
                                          Pri tem postopku se lahko uporabi maščobna frakcija, pridobljena iz živalskih stranskih proizvodov vseh kategorij, če so izpolnjeni naslednji pogoji:
                                          
                                                      (a)
                                                   
                                                   
                                                      razen v primeru ribjega olja ali topljene maščobe, proizvedenih v skladu z oddelkom VIII oziroma XII Priloge III k Uredbi (ES) št. 853/2004, je treba maščobno frakcijo, pridobljeno iz živalskih stranskih proizvodov, najprej obdelati po:
                                                      
                                                                  (i)
                                                               
                                                               
                                                                  v primeru maščobne frakcije iz snovi kategorij 1 in 2 kateri koli metodi predelave od 1 do 5 iz poglavja III Priloge IV.
                                                                  Če se ta maščoba iz obrata za predelavo po zaprtem transportnem sistemu, ki ga ni mogoče obiti in ki ga je odobril pristojni organ, neposredno pošlje v takojšnje zgorevanje, se ne zahteva trajna oznaka z glicerol-triheptanoatom (GTH) iz točke 1 poglavja V Priloge VIII;
                                                               
                                                            
                                                                  (ii)
                                                               
                                                               
                                                                  v primeru maščobne frakcije iz snovi kategorije 3 kateri koli metodi predelave od 1 do 5 ali metodi predelave 7 iz poglavja III Priloge IV;
                                                               
                                                            
                                                                  (iii)
                                                               
                                                               
                                                                  v primeru snovi, pridobljenih iz rib, kateri koli od metod predelave od 1 do 7 iz poglavja III Priloge IV;
                                                               
                                                            
                                                
                                                      (b)
                                                   
                                                   
                                                      maščobno frakcijo je treba ločiti od beljakovin, v primeru maščob iz prežvekovalcev, namenjenih zgorevanju v drugi napravi, pa je treba netopne nečistoče odstraniti do ravni 0,15 masnega %.
                                                   
                                                
                                    
                                       
                                          2.
                                       
                                       
                                          Metodologija:
                                          Zgorevanje živalske maščobe kot goriva v nepremičnih motorjih z notranjim zgorevanjem poteka, kot sledi:
                                          
                                                      (a)
                                                   
                                                   
                                                      maščobne frakcije iz točke 1(a) in (b) morajo zgorevati:
                                                      
                                                                  (i)
                                                               
                                                               
                                                                  pod pogoji iz oddelka 2(1) poglavja IV ali
                                                               
                                                            
                                                                  (ii)
                                                               
                                                               
                                                                  z uporabo postopkovnih parametrov, s katerimi se doseže enak rezultat kot pod pogoji iz točke (i) in ki jih je odobril pristojni organ;
                                                               
                                                            
                                                
                                                      (b)
                                                   
                                                   
                                                      zgorevanje snovi živalskega izvora, ki niso živalska maščoba, ni dovoljeno;
                                                   
                                                
                                                      (c)
                                                   
                                                   
                                                      živalske maščobe, pridobljene iz kategorije 1 ali kategorije 2, za zgorevanje v prostorih, ki so bili odobreni ali registrirani v skladu z uredbami (ES) št. 852/2004, (ES) št. 853/2004 in (ES) št. 183/2005, ali na javnih mestih, je treba obdelati z metodo predelave 1 iz poglavja III Priloge IV;
                                                   
                                                
                                                      (d)
                                                   
                                                   
                                                      zgorevanje živalskih maščob mora potekati v skladu z zakonodajo Unije o varstvu okolja, zlasti ob upoštevanju standardov in zahtev navedene zakonodaje in zahtev o najboljših razpoložljivih tehnikah za nadzor in spremljanje emisij.
                                                   
                                                
                                    
                                       
                                          3.
                                       
                                       
                                          Obratovalni pogoji:
                                          Z odstopanjem od zahtev iz prvega odstavka točke 2 oddelka 2 poglavja IV lahko zahteve, ki temeljijo na drugih postopkovnih parametrih, zagotavljajo enak okoljski rezultat, odobri organ, pristojen za okoljske zadeve.
                                       
                                    B.   Kurilne naprave na kmetiji, v katerih se perutninski gnoj uporabi kot gorivo
                              
                                       
                                          1.
                                       
                                       
                                          Vrsta naprave:
                                          Kurilna naprava s skupno nazivno vhodno toplotno močjo, ki ni večja od 5 MW.
                                       
                                    
                                       
                                          2.
                                       
                                       
                                          Vhodna snov in obseg:
                                          Izključno nepredelan perutninski gnoj iz člena 9(a) Uredbe (ES) št. 1069/2009, ki se uporablja kot gorivo za zgorevanje v skladu z zahtevami iz točk 3 do 5.
                                          Drugi živalski stranski proizvodi ali pridobljeni proizvodi ter gnoj drugih vrst ali gnoj, ustvarjen zunaj gospodarstva, se ne smejo uporabljati kot gorivo za zgorevanje v kurilnih napravah na kmetiji iz točke 1.
                                       
                                    
                                       
                                          3.
                                       
                                       
                                          Posebne zahteve za perutninski gnoj, uporabljen kot gorivo za zgorevanje:
                                          
                                                      (a)
                                                   
                                                   
                                                      Gnoj je shranjen v zaprtem skladišču, da se zmanjša potreba po nadaljnjem rokovanju in prepreči navzkrižna kontaminacija z drugimi območji na gospodarstvu z vrstami živali za proizvodnjo hrane.
                                                   
                                                
                                                      (b)
                                                   
                                                   
                                                      Kurilna naprava na kmetiji mora biti opremljena s:
                                                      
                                                                  (i)
                                                               
                                                               
                                                                  samodejnim sistemom upravljanja porabe goriva, ki gorivo neposredno namesti v zgorevalno komoro brez nadaljnjega rokovanja;
                                                               
                                                            
                                                                  (ii)
                                                               
                                                               
                                                                  pomožnim gorilnikom, ki ga je treba uporabiti pri operacijah zagona in prekinitve obratovanja, da se zagotovi upoštevanje zahtev glede temperature iz oddelka 2(2) poglavja IV med navedenim obratovanjem in dokler je v zgorevalni komori nesežgan material.
                                                               
                                                            
                                                
                                    
                                       
                                          4.
                                       
                                       
                                          Mejne vrednosti emisij in zahteve glede spremljanja:
                                          
                                                      (a)
                                                   
                                                   
                                                      Emisije žveplovega dioksida, dušikovi oksidi (predvsem seštevek dušikovega monoksida in dušikovega dioksida, izražen kot dušikov dioksid) in trdni delci ne presežejo naslednjih mejnih vrednosti emisij, izraženih v mg/Nm3 pri temperaturi 273,15 K, tlaku 101,3 kPa in vsebnosti kisika 11 %, po korekciji za vsebnost vodnih hlapov:
                                                      
                                                                  Onesnaževalo
                                                               
                                                               
                                                                  Mejna vrednost emisij v mg/Nm3
                                                                  
                                                               
                                                            
                                                                  Žveplov dioksid
                                                               
                                                               
                                                                  50
                                                               
                                                            
                                                                  Dušikovi oksidi (kot NO2)
                                                               
                                                               
                                                                  200
                                                               
                                                            
                                                                  Trdni delci
                                                               
                                                               
                                                                  10
                                                               
                                                            
                                                
                                                      (b)
                                                   
                                                   
                                                      Upravljavec kurilne naprave na kmetiji izvede vsaj letne meritve žveplovega dioksida, dušikovih oksidov in trdnih delcev.
                                                      Kot alternativa meritvam iz prvega pododstavka se lahko uporabijo drugi postopki, ki jih preverijo in odobrijo pristojni organi, da se določijo emisije žveplovega dioksida.
                                                      Spremljanje izvede upravljavec ali se izvede v njegovem imenu v skladu s standardi CEN. Če standardi CEN niso na voljo, se uporabljajo standardi ISO, nacionalni ali drugi mednarodni standardi, s katerimi se z znanstvenega vidika zagotovijo enako kakovostni podatki.
                                                   
                                                
                                                      (c)
                                                   
                                                   
                                                      Vsi rezultati se zabeležijo, obdelajo in predstavijo tako, da pristojnim organom omogočijo preverjanje skladnosti z mejnimi vrednostmi emisij.
                                                   
                                                
                                                      (d)
                                                   
                                                   
                                                      Pri kurilnih napravah na kmetiji, ki uporabljajo sekundarno opremo za zmanjševanje emisij zaradi izpolnjevanja mejnih vrednosti emisij, se stalno spremlja učinkovito delovanje navedene opreme, rezultati tega spremljanja pa se zabeležijo.
                                                   
                                                
                                                      (e)
                                                   
                                                   
                                                      Če niso upoštevane mejne vrednosti emisij iz točke (a) ali kurilna naprava na kmetiji ne izpolnjuje zahtev iz točke 1 oddelka 2 poglavja IV, upravljavec nemudoma obvesti pristojni organ in sprejme potrebne ukrepe, da se skladnost v najkrajšem možnem času ponovno vzpostavi. Kjer skladnosti ni mogoče ponovno vzpostaviti, pristojni organ prekine obratovanje kurilne naprave in prekliče njeno odobritev.
                                                   
                                                
                                    
                                       
                                          5.
                                       
                                       
                                          Spremembe v delovanju in okvare:
                                          
                                                      (a)
                                                   
                                                   
                                                      Upravljavec pristojne organe obvesti o vseh načrtovanih spremembah kurilne naprave na kmetiji, ki bi vplivale na njene emisije, vsaj en mesec pred uvedbo spremembe.
                                                   
                                                
                                                      (b)
                                                   
                                                   
                                                      Upravljavec sprejme potrebne ukrepe, da se zagotovi, da so obdobja zagona in prekinitve obratovanja kurilne naprave na kmetiji ter kakršnih koli okvar čim krajša. V primeru okvare sekundarne opreme za zmanjšanje emisij upravljavec nemudoma obvesti pristojne organe.“
                                                   
                                                
                                    
                        
            
                  2.
               
               
                  V poglavju III Priloge XVI se doda naslednji oddelek:
                  
                     „Oddelek 12
                  
                  
                     Uradni pregledi v zvezi z odobrenimi obrati za zgorevanje živalske maščobe in perutninskega gnoja kot goriva
                  
                  Pristojni organ opravi pregled dokumentov v odobrenih obratih za zgorevanje živalske maščobe in perutninskega gnoja kot goriva iz poglavja V Priloge III v skladu s postopki iz členov 6(7) in 8.“